賦陳虚中振芳堂
作者：謝薖
朝代：宋

paragraphs: 青腰按節臨天關，幻成圭璧驚人寰。
一朝忽起枯槁想，墮作人間冰雪顔。
國香端擬避清絕，鳯車安得窺幽閑。
雪中長疑肌起粟，挽住直恐乘風還。
風流别乘似何遜，哦詩興健排江山。
華堂燒燈呼客醉，况引玉頬依琱闌。
廣平題賦工婉媚，杜陵索句愁飛翻。
山人徑欲悟香寂，何當步繞横斜間。